Nio Joe Lan

Nio Joe Lan (梁友蘭), Yin-nì-ngî-miàng： Junus Nur Arif, Hak-ngî-miàng : Liòng Yû-làn; 1904-ngièn 12-ngie̍t 29-ngit – 1973-ngièn 2-ngie̍t 13-ngit) he Yin-nì Fà-ngìn chok-kâ, ki-chá, sṳ́-ho̍k-kâ.

Liòng Yû-làn chhai Batavia （kîn-ha Jakarta）1904-ngièn 12-ngie̍t 29-ngit chhut-se. Â-pâ he sên-lî-ngìn, tui Kóng-tûng Mòi-yen hâ-nàm-yòng.

Sûi-yèn kiâ miàng-sṳ he yû Fuk-kien-ngî ke fat-yîm, ngièn-pún he Hak-kâ-heu-thoi. Yîn-vi chhiùng-se lâu Fuk-kien Hò-ló-ngìn kâu-phèn-yû, yí-kîn si̍p-koan sṳ́-yung Fuk-kien-miàng. Seú-ho̍k pit-ngia̍p yî-heu vuk-tú chiap-sû kau-yuk. Heu-sâng-ngìn ke sṳ̀-chiet sióng-oi cho fî-hàng-kî pó-yông ke kî-su̍t-yèn, ke-ha hàn-he yit-chak hón-kien ke theù-lu.

1924-ngièn thu̍k-sû vàn-chṳ́n, kiâ pâ ko-sṳ̂n, kiâ-mê ke kûng-sṳ̂ pûn-ngìn khî-phian ku-só cho-m̀-tet ki-siu̍k thai-ho̍k. Yû yit-vi sîn-sâng, kiâ-pâ ke phèn-yû ôn-to Lauw Giok Lan lâu kì then-sú chhìm theù-lu cho sîn-vùn ki-chá ti Kengpo （yû-miàng Fà-ngìn sîn-vùn po-chṳ́）. Chhiùng 1928 to 1934 ngièn chhai ke-ke kûng-sṳ̂ cho phian-chá.

1934-ngièn pân Sin Po, yit-chak khiûn Chûng-fà Mìn-koet sîn-vùn po-chṳ́. Ke-vi hàn-cho phian-chá, m̀-ko lâu chṳn-chhṳ sòng-sòng m̀-oi chhám, kha-tô siá vùn-fâ ke sṳ-chhìn. Lâu Hò-làn-ngî khì-khân De Indische Gids, Yîn-vùn The China Journal kung-hien tông-tô chú-thì lâu vùn-chông khó-pí-kóng Mâ-lòi - Fà-ngìn vùn-ho̍k. Ke-sṳ̀-chiet kì ya chhâm-kâ Chûng-fà Fi-kón (Tiong Hoa Hwee Koan) sa-fi kûng-chok. 1939 ngièn siá yit-pún sû cho ki-ngiam Chûng-fà Fi-kón 40 chû-ngièn.

1942-ngièn Hò-làn-Yin-thu khôi-sṳ́ pûn Ngit-pún cham-liâng. Tui Jawa lâu Madura-tó Ngi̍t-pún chok-tó 542 sà Fà-ngìn hiông-chhîn, chhai si̍p-chûng-yàng chhô-kón-é. Thi-yit si̍p-chûng-yàng chhai Bukit Duri, yèn-heu sái to Serang lâu Cimahi. 

1945-ngièn 8-ngie̍t Ngit-pún theù-hòng, pâu-mî Liòng Yû-làn thùng phe̍t-sà ke siù-fam pûn kì-teu sṳt-fong-è. Ke-ngièn Yin-nì me thu̍k-li̍p-è. 

1946-ngièn siá yit-pún fì-yi-liu̍k só-yû chhai si̍p-chûng-yàng ke kîn-ngiam, sû-miàng "Dalam Tawanan Djepang" （"chhai Ngi̍t-pùn si̍p-chûng-yàng ke tú-hong"）. Yit-vi Chûng-kwet-ho̍k-kâ ôn-to Êu-yòng Chhûn-mòi kóng yit-pún sû chhiu-he yit-chak chhin yû-ka-chhṳ̍t ke li̍t-sṳ́ chṳn-mìn, yîn-vi phe̍t-sà siù-fam mò án-ngiòng siòng-se siá kì-teu ke ku-sṳ.

分類:Chok-kâ